    This is an unofficial translation of the GNU General Public License
    into language.  It was not published by the Free Software Foundation,
    and does not legally state the distribution terms for software that
    uses the GNU GPL--only the original English text of the GNU GPL does
    that.  However, we hope that this translation will help language
    speakers understand the GNU GPL better.

    Hau, GNU General Public License-aren euskararen itzulpen ez ofizila da.
    Itzulpena hau lagungarria delakoan banatzen da baina ez da ofiziala ezta
    legalki onartutako itzulpena.

    		GNU Dokumentazio Librearen Lizentzia

    		    1.1 bertsioa, 2000ko martxoa

      Copyright (C) 2000 Free Software Foundation, Inc.
      59  Temple Place, Suite  330, Boston, MA 02111-1307 USA
      Edonork kopia edo bana dezake lizentzia-  dokumentu hau, baina
    debekatuta dago dokumentuan aldaketak egitea.

    0. AITZINSOLASA

    Lizentzia honen xedea da eskuliburua, testuliburua edo beste edozein
    dokumentu idatzi "libre" egitea askatasunaren zentzuan: edonori
    ziurtatzea kopiatzeko eta birbanatzeko benetako askatasuna, aldatuta
    zein aldatu gabe, eta komertzialki zein ez-komertzialki. Bestalde,
    Lizentziaren bidez autoreei eta argitaratzaileei euren lana aitortzen
    zaie, eta ez dira beste batzuk egindako aldaketen erantzule.Lizentzia
    hau "copyleft" mota bat da, hau da, dokumentu horretatik eratorritako
    lan guztiek ere libreak izan behar dute zentzu berean.

    GNU Lizentzia Publiko Orokorra osatzen du, lizentzia hori software
    librearentzat diseinatutako "copyleft" lizentzia baita.Lizentzia hau
    software librearen eskuliburuentzat erabiltzeko diseinatu dugu, izan
    ere, software libreak dokumentazio librea behar baitu.

    Programa libre baten eskuliburuek software librearen askatasun
    berberak izan behar lituzkete. Baina lizentzia hau ez da
    software-eskuliburuentzat soilik; edozein testu-lanentzat erabil
    daiteke, zein gairi buruzkoa den eta liburu gisa inprimatua dagoen ala
    ez kontuan hartu gabe. Lizentzia hau batez ere gida edo erreferentzia
    izatea helburu duten lanentzat erabiltzea gomendatzen dugu.

    1. APLIKAGARRITASUNA ETA DEFINIZIOAK

    Lizentzia honen baldintzen pean bana daitekeela adierazten duen oharra
    jarri baldin badio egile-eskubideen jabeak, eskuliburu edo lan horri
    lizentzia hau aplikatuko zaio. Aurrerantzean "Dokumentuak" horrelako
    eskuliburu edo lanei egiten die erreferentzia. Publikoko edonor da
    lizentziaren hartzaile, eta "zu"ren bidez zuzentzen zaio
    dokumentua.

    Dokumentuaren "bertsio aldatuak" esan nahi duena zera da:
    dokumentua bera edo haren zatiren bat biltzen duen edozein lan, hau
    da, kopia literala, aldaketak dituena edota beste hizkuntza batera
    itzulitakoa.

    Dokumentuaren "Atal sekundarioa" adierazpenak aipatu den
    eranskina edo gai nagusiaren inguruko atala esan nahi du eta
    Dokumentuaren argitaratzaileek edo egileek gai nagusiarekiko (edo gai
    horrekin zerikusia duten gaiekiko) duten erlazioari buruzkoa da
    soil-soilik. Atal sekundarioan ez da agertzen zuzenean gai nagusiari
    dagokion ezer. (Adibidez, Dokumentua neurri batean matematiken
    testuliburua baldin bada, atal sekundarioak ez ditu matematikak
    azalduko.) Gai nagusiarekiko edo harekin zerikusia duten gaiekiko
    harremana lotura historikoa izan liteke, edo haien ikuspegi legal,
    komertzial, filosofiko, etiko edo politikoa.

    "Atal aldaezinak" Atal sekundario jakin batzuk dira. Euren izenburuak
    Dokumentu hau Lizentzia honen pean argitaratu dela adierazten duen
    oharrean aipatzen dira, Atal aldaezin gisa.

    "Azaleko testuak" testu zati txikiak dira eta Dokumentu hau Lizentzia
    honen pean argitaratu dela adierazten duen oharrean aipatzen dira,
    Aurreko azaleko testu edo Atzeko azaleko testu gisa.

    Dokumentuaren kopia "gardena" adierazpenak esan nahi duena zera da:
    makina bidez irakurtzeko moduko kopia dela eta haren zehaztapen
    publiko orokorrak erabiltzeko modukoa dela. Gainera, kopia horren
    edukiak testu editore arruntekin zuzen-zuzenean ikusi eta edita
    daitezkeela, eta pixeletan osatutako irudien kasuan, berriz,
    margotzeko edo marrazteko editore arruntekin. Horrez gainera esan nahi
    du, baita ere, testu formateatzaileen sarrerari dagokionez, egokiak
    izan behar direla. Bestelako fitxategi-formatu garden batean egindako
    kopia bada eta bere markaketa irakurleei aldaketak egitea eragozteko
    edo zailtzeko diseinatu bada, ez da Gardena. "Gardena" ez den kopiari
    "Opako" esaten zaio.

    Kopia gardenen formatu egokien adibideen artean, besteak beste,
    honakoak ditugu: markaketarik gabeko ASCII soila, Texinfo
    sarrera-formatua, LaTeX sarrera-formatua, SGML edo XML jendeak
    erabiltzeko moduko DTDarekin, eta pertsonek aldatu ahal izateko
    diseinatutako HTML sinple eta estandarrarekiko egokia. Formatu opakoen
    artean, berriz, honako hauek ditugu: PostScript, PDF,
    testu-prozesatzaile propietarioek soilik irakurri eta edita ditzaketen
    testu-formatu propietarioak, normalean erabilgarri izaten ez diren
    prozesatze-tresnak edota DTDak dituzten SGML edo XMLak, eta zenbait
    testu-prozesatzailek irteera-erabileretarako soilik sortutako
    makina-bidezko sorkuntza duten HTMLak.

    "Titulu orria" adierazpenak esan nahi duena zera da: inprimatutako
    liburu bati dagokionez, titulu-orria bera eta Lizentzia honek
    titulu-orrian agertzea eskatzen duen materiala modu irakurgarrian
    biltzeko behar diren ondorengo orriak. Titulu orririk ez duten
    formatuetan egindako lanei dagokienez, aldiz, "Titulu orriak" zera
    esan nahi du: testuaren hasiera aurrean, gehien nabarmenduta agertzen
    den lanaren tituluaren ondoan agertzen den testua.

    2. KOPIA LITERALAK

    Dokumentua kopiatu eta bana dezakezu edozein euskarritan, komertzialki
    edo ez-komertzialki, baldin eta Lizentzia hau, copyright oharrak eta
    lizentzia hau Dokumentuari aplikatzen zaiola adierazten duen
    lizentzia-oharra kopia guztietan azaltzen badira, eta Lizentzia honi
    inolako beste baldintzarik gehitzen ez badiozu. Egiten edo banatzen
    dituzun kopietan ezin da erabili irakurketa edo kopiak egitea
    eragozten edo kontrolatzen duen inongo baliabide teknikorik. Nolanahi
    ere, kopiak egiteagatik ordaintzea onartzen da. Kopia-kopuru handia
    banatzen baduzu (hurrengo atalean zehazten da kopurua), 3. ataleko
    baldintzak bete behar dituzu.

    Goian azaldutako baldintza berdinen pean kopiak mailega ditzakezu
    baita ere, eta kopiak jendaurrean erakutsi ere bai.

    3. KANTITATE HANDIAK KOPIATZEA

    Dokumentuaren 100 kopia baino gehiago argitaratzen badituzu eta
    dokumentuaren lizentzia-oharrak Azaleko testuak behar baditu, azalean,
    argi eta garbi Azaleko testu hauek dituzten kopiak erantsi behar
    dituzu: Aurrealdeko testuak aurrealdeko azalean eta atzealdeko testuak
    atzealdeko azalean. Bi azalek modu argi eta irakurgarrian identifikatu
    behar zaituzte kopia horien argitaratzaile gisa. Aurrealdeko azalak
    titulu osoa izan behar du, eta tituluaren hitz guztiak maila berdinean
    izan behar dute nabarmenak eta ikusteko modukoak. Horrez gainera,
    beste material batzuk ere gehi ditzakezu azaletan. Azaletara
    mugatutako aldaketekin kopiak egitea, baldin eta Dokumentuaren titulua
    mantentzen badute eta baldintza hauek betetzen badituzte, kopia
    literaltzat jo daitezke beste alderdi batzuei dagokienez.

    Azal horietan jarri beharreko testuak handiegiak badira modu
    irakurgarrian ipintzeko, zerrendako lehenak jarri behar dituzu azalean
    bertan (sartzen diren guztiak), eta ondorengo orrietan jarraitu
    besteekin.

    Dokumentuaren 100 kopia Opako baino gehiago argitaratu edo banatzen
    badituzu, makina bidez irakurtzeko moduko kopia Gardena gehitu behar
    duzu kopia Opako bakoitzarekin edo, bestela, kopia Opako bakoitzean
    edo bakoitzarekin edonork atzi dezakeen ordenagailu-sare baten
    helbidea adierazi beharko duzu, non Dokumentuaren kopia Garden osoa
    dagoen, gehitutako materialik gabekoa eta sare orokorraren
    erabiltzaileek anonimoki eta kargurik gabe deskarga dezaketena,
    normalean erabiltzen diren sare-estandarren protokoloen bidez. Azken
    aukeraren bidetik jotzen baduzu, zentzuz jokatu behar duzu kopia
    Opakoak kantitate handitan banatzen hasten zarenean. Izan ere, hori
    ziurtatzeko kopia Gardenak erabilgarri egon behar du adierazitako
    lekuan gutxienez urtebetez, zuk edizio horren azken kopia Opakoa
    banatu zenuen unetik aurrera (zuzenean edo agente edo banatzaileen
    bidez).

    Bestalde, kopia kantitate handia birbanatzen hasi aurretik
    Dokumentuaren egileekin harremanetan jartzea eskatzen zaizu, baina ez
    zaude behartuta, hartara bertsio eguneratua eman diezazuten.

    4. ALDAKETAK

    Dokumentuaren Bertsio aldatua kopiatu eta alda dezakezu 2. eta 3.
    ataletako baldintzen pean, baldin eta Lizentzia honetan ezarritako
    baldintzen arabera banatu baduzu eta Dokumentuaren funtzioa betetzen
    badu, horrela Bertsio aldatua banatzeko eta aldatzeko baimena kopia
    duen edonori emanez. Horrez gainera, honako hauek egin behar dituzu
    Bertsio aldatuan:

    A. Titulu-orrian (eta azalik balego, han ere bai) Dokumentuaren
    tituluarekiko edo aurreko bertsioekiko ezberdina den izenburua erabili
    (aurreko bertsiorik egonez gero, Dokumentuaren Historia atalean
    zerrendaturik egongo da). Aurreko bertsio horietako baten izenburu
    bera erabil dezakezu, baldin eta jatorrizko argitaratzaileak
    horretarako baimena ematen badu.

    B. Titulu-orrian zerrendatu egile gisa Bertsio aldatuan aldaketak
    egitea dituen pertsona edo entitate bat edo gehiago, eta horrekin
    batera baita Dokumentuaren, gutxienez, bost egile nagusi (bost baino
    gutxiago baditu, denak).

    C. Titulu-orrian Bertsio aldatuaren argitaratzailearen izena jarri
    argitaratzaile gisa.

    D. Mantendu Dokumentuaren copyright-ohar
    guztiak.

    E. Jar ezazu egin dituzun aldaketei dagokien
    copyright-oharra beste copyright oharren ondoan.

    F. Copyright oharren jarraian, ipini lizentzia-oharra, Lizentzia honen
    baldintzak betez Bertsio aldatua erabiltzea baimentzen duena, beheko
    eranskinean agertzen den moduan.

    G. Lizentzia ohar horretan mantendu Dokumentuaren lizentzia-oharrean
    ematen diren Atal aldaezinen eta Azaleko testuen zerrenda osoa.

    H. Lizentzia honen kopia ere, aldaketarik gabe, jarri behar duzu.

    I. "Historia" izeneko atala ere mantendu, eta baita bere titulua ere,
    eta gehitu gutxienez Bertsio aldatuaren titulua, urtea, egile berriak
    eta argitaratzailea Titulu-orrian bezala adierazten dituen elementua.
    Dokumentuan "Historia" izeneko atalik ez badago, sortu Dokumentuaren
    titulua, urtea, egileak eta argitaratzailea Titulu-orrian bezala
    aipatzen dituena, ondoren gehitu aurreko esaldian aipatu den Bertsio
    aldatua deskribatzen duen elementua.

    J. Mantendu Dokumentuaren kopia Gardena atzitzeko sareko kokalekua,
    baldin badago, eta baita aurreko bertsioetakoa ere. Helbide horiek
    "Historia" atalean sar daitezke. Dokumentua baino lau urte lehenago
    argitaratutako lan baten sareko kokalekua ken dezakezu, eta baita
    jatorrizko bertsioaren argitaratzaileak horretarako baimena ematen
    badu ere.

    K. "Eskertzak" edo "Eskaintzak" izeneko atal guztietan mantendu
    atalaren titulua eta ataleko eskertza edota eskaintza bakoitzean
    egileak darabilen substantzia eta tonua.

    L. Mantendu Dokumentuko Testu aldaezin guztien testuak eta tituluak
    aldatu gabe. Atal-zenbakiak edo haien baliokideak ez dira atalaren
    tituluaren zatitzat jotzen.

    M. Ezabatu "Oniritziak" izeneko atal guztiak. Modu horretako atalik ez
    da Bertsio aldatuan sartuko.

    N. Inongo atali ez jarri "Oniritziak" titulua edo Atal aldaezinekin
    arazoak eman ditzakeen titulurik.

    Bertsio aldatuak gai nagusiaren inguruko atal edo eranskin berriak
    baditu, Atal sekundario gisa agertzen direnak, eta elementu horiek ez
    baldin badute Dokumentutik kopiatutako materialik, zuk hala nahi
    izanez gero, atal horietako batzuk edo denak aldaezin izenda
    ditzakezu. Horretarako, gehitu atal horien tituluak Atal aldaezinen
    zerrendari Bertsio aldatuaren lizentzia-oharrean. Titulu horiek
    gainerako atal-tituluekiko ezberdinak izan behar dute.

    "Oniritziak" titulua duen atala gehi dezakezu, baldin eta alderdi
    desberdinek emandako zure Bertsio aldatuaren oniritziak soilik biltzen
    badira bertan, eta ez beste ezer--adibidez, perituek egindako
    ikuskatzea edo erakunde batek testua estandartzat onartu duela, eta
    abar.

    Gehienez 5 hitz dituen pasartea Aurreko azaleko testu gisa eta
    gehienez 25 hitz dituen pasartea Atzeko azaleko testu gisa gehi
    ditzakezu Bertsio Aldatuaren Azaleko testuen zerrendaren amaieran.
    Aurreko azaleko testuaren pasarte bat eta Atzeko azaleko testuaren
    beste bat bakarrik gehi daiteke entitate baten bidez (edo entitate
    batek egindako egokitzapenen bidez). Dokumentuak dagoeneko azaleko
    testua baldin badauka azal berarentzat, aurretik zuk edo ordezkatzen
    ari zaren entitateak gehitutakoa, ezingo duzu beste testurik gehitu,
    baina nahi izanez gero, lehendik dagoena ordezka
    dezakezu.

    Dokumentuaren egileak (edo egileek) edo argitaratzaileak (edo
    argitaratzaileek), Lizentzia honen arabera, ez dute baimenik ematen
    euren izenak inongo Bertsio aldatuaren publizitatean erabiltzeko edo
    oniritzia eragiteko edo adierazteko.

    5. DOKUMENTUAK BATERATZEN

    Dokumentu hau lizentzia honen pean argitaratutako beste dokumentu
    batzuekin bat dezakezu, lehen azaldutako Bertsio aldatuen 4. ataleko
    baldintzak betetzen badituzu, baldin eta bateratzean jatorrizko
    dokumentu guztien Atal aldaezinak gehitu badituzu, aldatu gabe, eta
    guztiak zure lanaren lizentzia-oharrean Atal aldaezin gisa zerrendatu
    badituzu.

    Bateratutako lanak Lizentzia honen kopia bakarra baino ez du
    behar, eta haren berdinak diren hainbat Atal aldaezin kopia bakar
    batekin ordez daitezke. Atal aldaezin ugari badaude, izen berdinarekin
    baina eduki desberdinekin, atal bakoitzaren titulua desberdindu eta
    bakar bihur ezazu, bukaeran egilearen edo argitaratzailearen izena
    parentesi artean jarriz, ezagutzen bada, edo bestela, errepikatzen ez
    den zenbaki bat.

    Egokitzapen bera egin Atal aldaezinen zerrendako atalen tituluetan,
    lan bateratuaren lizentzia-oharrean.Bateratzean, jatorrizko
    dokumentuetan "Historia" titulua duten atalak bateratu behar dituzu,
    eta "Historia" tituludun atal bakar bat osatu. Era berean, "Eskertzak"
    eta "Eskaintzak" tituluak dituzten atal guztiak bateratu. "Oniritziak"
    titulua duten atal guztiak, aldiz, ezabatu egin behar dituzu.

    6. DOKUMENTU-BILDUMA

    Dokumentu honekin eta lizentzia honekin argitaratutako beste dokumentu
    batzuekin bilduma bat osa dezakezu, eta hartara, hainbat dokumentutan
    jarritako lizentzia-kopiak ordeztuko dituzu bildumak izango duen kopia
    bakarraren bidez, baldin eta dokumentu bakoitzaren kopia literalak
    egiteko lizentzia honek ezartzen dituen baldintzak betetzen badituzu
    beste alderdi guztiei dagokienez.

    Bildumatik dokumentu bat atera eta banaka bana dezakezu Lizentzia
    honen pean, baldin eta ateratako dokumentuari Lizentziaren kopia bat
    jartzen badiozu, eta kopia literalei dagokienez Lizentziaren beste
    alderdi guztiak betetzen badituzu.

    7. LAN INDEPENDENTEAK AGREGATZEA

    Dokumentuaren edo haren eratorrien konpilazioa beste dokumentu edo lan
    bereizi eta independente batzuekin, biltegi-bolumen batean edo
    banaketarako euskarri batean, osorik ez da Dokumentuaren Bertsio
    aldatu bat, non eta konpilazio-copyright-ik ez den eskatzen
    konpilazioarengatik. Horrelako konpilazioei "agregazio" esaten zaie,
    eta Lizentzia hau ez zaie aplikatzen beren edukia biltzen duten lanei,
    beraz Dokumentuarekin konpilatuta, horrela konpilatuta daudelako,
    berez ez badira dokumentuaren lan eratorriak.

    Azaleko testuari dagokion 3. ataleko betebeharra Dokumentuaren kopia
    hauei aplikatzerik baldin badago, orduan, Dokumentua agregazio osoaren
    laurdena baino txikiagoa bada, Azaleko testuak Dokumentua
    agregazioaren barnean biltzen duten azaletan bakarrik jar daitezke.
    Gainerantzean, agregazio osoa inguratzen duten azaletan jarri behar
    dira testu horiek.

    8.ITZULPENA

    Itzulpena aldaketatzat jotzen denez, Dokumentuaren itzulpenak bana
    ditzakezu 4. ataleko baldintzak betetzen badituzu. Atal aldaezinak
    itzulpenekin ordezteko copyright-aren jabeen baimena behar da, baina
    Atal aldaezin batzuen edo guztien itzulpenak bana ditzakezu, atal
    horien jatorrizko bertsioez gain. horien jatorrizko bertsioekin
    batera. Lizentzia honen itzulpena ere jar dezakezu, baldin eta
    ingelesezko jatorrizko bertsioa ere jartzen baduzu. Lizentzia honen
    itzulpena eta jatorrizko ingelesezko bertsioa bat ez
    badatoz,jatorrizko bertsioak balioko du.

    9. AMAIERA

    Lizentzia honen baitan espresuki adierazitakoa bete gabe ezin da
    Dokumentua kopiatu, aldatu, azpilizentziatu edo banatu. Beste era
    batean Dokumentua kopiatu, aldatu, azpilizentziatu edo banatzeko saio
    oro deuseza izango da, eta Lizentzia honen baitan dauzkazun eskubideak
    automatikoki kendu egingo zaizkizu. Dena den, Lizentzia honen baitan
    zuregandik kopiak edo eskubideak jaso dituztenei ez zaizkie lizentziak
    kenduko, baldintzak betetzen dituzten bitartean.

    10. LIZENTZIAREN BIRMOLDAKETAK

    Free Software Foundation-ek noizean behin GNU Dokumentazio Librearen
    bertsio berrituak eta birmoldatuak argitara ditzake. Bertsio berri
    horiek egungoaren antzekoak izango dira espirituz, baina arazo edo
    kezka berriei aurre egin beharko dienez, litekeena da zehatz-mehatz
    bat ez etortzea. Ikus Copyleft http:///www.gnu.org/copyleft/.

    Lizentziaren bertsio bakoitzak bertsio-zenbaki desberdindua dauka.
    Dokumentuak Lizentziaren bertsio zenbakidun jakin bat "edo berriago
    bat" dagokiola zehazten badu, orduan, bertsio zehaztuko baldintzak edo
    Free Software Foundation-ek argitaratutako bertsio berriago batekoak
    jarraitzeko aukera duzu (zirriborro gisa argitaratutakoek ez dute
    balio). Dokumentuak ez badu Lizentzia honen bertsio-zenbakirik
    zehazten, Free Software Foundation-ek argitaratutako bertsioetako
    edozein aukera dezakezu (baina ez zirriborro gisa
    argitaratutakoa).

    Lizentzia honen erabilpena zure dokumentuetarako:

    Zuk idatzitako dokumentu batean Lizentzia hau erabiltzeko, jar ezazu
    Lizentziaren kopia bat dokumentuan, eta titulu-orriaren jarraian,
    berriz, copyrighta eta lizentzia-ohar hauek:

      Copyright (c) URTEA ZURE IZENA.
      Baimena ematen da dokumentu hau kopiatu, banatu edota aldatzeko Free
      Software Foundation-ek argitaratutako GNU Dokumentazio Librearen
      Lizentziaren 1.1 bertsioan edo berriago batean ezarritako baldintzak
      betetzen badira, non Atal aldaezina ZERRENDATU EUREN TITULUAK den
      eta Aurreko azaleko testuak eta Atzeko azaleko testuak ZERRENDATU
      diren. "GNU Dokumentazio librearen lizentzia" titulua duen atalean
      lizentzia honen kopia bat biltzen da.

    Atal aldaezinik ez baduzu, idatzi "Atal aldaezinik gabe" aldaezinak
    zeintzuk diren adierazi beharrean. Aurreko azaleko testurik ez baduzu,
    idatzi "Aurreko azaleko testurik gabe" "Aurreko azaleko testuak
    ZERRENDATU dira" adierazi beharrean; gauza bera Atzeko azaleko testuei
    dagokienez.

    Zure dokumentuan programa-kodearen adibide ez-tribialik
    baldin badago, zera gomendatzen dizugu: adibide horiek ere jartzea
    aukeratutako software librearen lizentziarekin batera paraleloki, GNU
    Lizentzia Publiko Orokorra lizentzian esaterako, software librean
    erabil daitezen ahalbidetzeko.